open-index/open-wikipedia-markdown huggingface dataset:
Tšolpon-Ata

**Tšolpon-Ata** () on kaupunki ja Ysyk-Kölin piirin hallinnollinen keskus Ysyk-Kölin alueella Kirgisiassa. Se sijaitsee Ysyk-Köljärven pohjoisrannalla. Kaupungissa oli arviolta 26&nbsp;545 asukasta vuonna 2025.

Vuonna 1975 perustettu kaupunki on leudon ilmastonsa, hiekkarantojensa ja puhtaan vetensä ansiosta suosittu matkailukohde. Siellä on parantoloita, hotelleja ja lomakyliä.

Tšolpon-Atan kautta kulkee Biškekin ja Karakolin välinen maantie. Matkaa Biškekiin on 265, Karakoliin 145 ja Balyktšyn rautatieasemalle 75 kilometriä. Lähistöllä on lentoasema.

Noin puolet asukkaista työskentelee matkailupalveluissa. Lisäksi harjoitetaan maataloutta. Kaupungissa toimii historiallinen museo muinaisine kalliopiirroksineen ja Ruh-Ordon kansatieteellinen ulkomuseo.

## Lähteet
Sari Eskola

**Sari Anneli Eskola** (s. 1970) on nurmijärveläinen filosofian tohtori, kääntäjä, kustannustoimittaja ja kirjailija. Hän on kiinnostunut myös tutkimaan Suomen historiaa.

Sari Eskola kasvoi isovanhempiensa kasvattamana ja asui lapsena Riihimäen vankilan sekä Mikkelin vankilan lähellä isoisänsä työn takia. Hän on vankeinhoidon kehittäjän Sulo Laineen tyttärentytär. Eskola on opiskellut venäjän ja englannin kieltä Tampereen yliopistossa. Eskoloilla on viiden lapsen perhe. Perhe on asunut Tampereella, Espoossa ja pitkään Nurmijärvellä Lepsämässä. Sari Eskola on väitellyt tohtoriksi Joensuun yliopistossa 2002.

## Teoksia
* *Syntetisoivat rakenteet käännössuomessa: suomennetun kauno- ja kirjallisuuden ominaispiirteiden tarkastelua korpusmenetelmällä*, väitöskirja; Joensuun yliopisto 2002; , 9789524581813
** Evoluutio, luominen ja tiede*, kääntäjä; Luominen-kustannus 2022; 
* *Samovaari ja Huopatossu : Yrjänän pakinoita Laatokka-lehdessä*, toimittajana Yrjö Laineen kanssa; BoD 2024; 
* *[[Isoisäni rosvopäällikkö - vankilanjohtajan tarina]]*, Väyläkirjat 2024; 
* *Etelän evankelistat Lapissa : Laestadius ja Hedberg tunturimailla*, toimittajana Sirkka Perälän kanssa, Väyläkirjat 2025; 

## Lähteet

## Aiheesta muualla
* Sari Eskolan sivusto
TVK

**TVK** on kirjainlyhenne, joka tarkoittaa seuraavia asioita:
* TVK, Tapaturmavakuutuskeskus, työtapaturma- ja ammattitautivakuutusta harjoittavien vakuutusyhtiöiden ja -laitosten yhteistoimintaelin Suomessa
* TVK, Toimihenkilö- ja Virkamiesjärjestöjen Keskusliitto (1944–1992), suomalainen ammatillinen keskusjärjestö
* TVK, täydellinen verenkuva
Liigacup 2022

**[[Liigacup]] 2022** on alkuvuodesta 2022 pelattu jalkapallokilpailu, johon osallistuvat Veikkausliigan 12 joukkuetta.

## Lohkovaihe
Joukkueet jaettiin maantieteellisin perustein kolmeen neljän joukkueen lohkoon, joissa kussakin pelattiin yksinkertainen sarja siten, että kaikki joukkueet kohtasivat toisensa kerran. Jokaisen lohkon kaksi parasta, sekä kaksi perasta lohkokolmosta eteni puolivälieriin. Alkulohkovaihe pelattiin 28. tammikuuta–23. helmikuuta välisenä aikana. 

### Lohko A



### Lohko B



### Lohko C



## Jatkopelit

### Puolivälierät

### Välierät

### Finaali

## Maalintekijät

**Kuusi maalia**
*  Benjamin Källman (FC Inter)
**Viisi maalia:**
*  Jānis Ikaunieks (KuPS)
**Neljä maalia:**
*  Roope Riski (HJK)
**Kolme maalia:**
*  Altin Zeqiri (FC Lahti)
*  Agon Sadiku (FC Honka)

**Kaksi maalia:**
*  Dé (IFK Mariehamn)
*  Kai Meriluoto (Ilves)
*  Kalle Multanen (VPS)
*  Aleksandar Katanić (FC Honka)
*  Rafał Wolsztyński (SJK)
*  Stávros Zarokóstas (Haka)
**Yksi maali:**
* 38 pelaajaa

## Lähteet
Mustafa Sabri

**Mustafa Sabri [[Efendi]]** (; 22. kesäkuuta 1869 Tokat − 12. maaliskuuta 1954 Kairo) oli osmanilainen teologi, joka toimi Osmanien valtakunnan viimeisenä virallisena šeikki al-Islamina. Hänet muistetaan etenkin Mustafa Kemal Atatürkin johtaman Turkin tasavallan sekularistisen ja nationalistisen hallinnon vastustajana. Tämän vuoksi Sabri eli puolet elämästään maanpaossa eri maissa, ja kuoli lopulta Egyptissä. Sabrin tunnettuihin kirjoituksiin lukeutuu vuoden 1927 *Türklükten İstifa* ("Turkkilaisuudesta luopuminen"), jossa hän toteaa: "Jotta voisin pysyä pelkkänä muslimina ja ihmisenä, jolla on kunniaa ja arvokkuutta Allahin edessä, luovuin olemasta turkkilainen; Kadun, oi Herrani, turkkilaisuuteni puolesta; älä herätä minua (tuonpuoleisessa) turkkilaisena". 

## Lähteet
Matilda Gustavsson

**Matilda Gustavsson** (s. 1987) on ruotsalainen toimittaja ja kirjailija. Hän opiskeli journalismia Skurupin kansanopistossa ja kirjallisuustiedettä Lundin yliopistossa ja on työskennellyt muun muassa *[[Sydsvenskan]]in* kulttuuritoimituksessa sekä kirjoittanut vapaana toimittajana useisiin muihin lehtiin. Vuodesta 2016 hän on työskennellyt *[[Dagens Nyheter]]issä*. Gustavsson sai vuonna 2018 Stora journalispriset -toimittajapalkinnon jutustaan, jossa hän paljasti Jean-Claude Arnaultin väärinkäytökset.

## Julkaisuja
* *Klubben* (2019)

## Lähteet
Teijo Åberg

**Teijo Erik Wilhelm Åberg** (4. elokuuta 1937 Helsinki – 29. joulukuuta 2000 Espoo) oli suomalainen fysiikan  professori.

Åberg syntyi laboraattori Erik Johan Åbergin ja Iris Gerda Maria Grundströmin perheeseen. Hän tuli ylioppilaaksi Tehtaanpuiston yhteiskoulusta 1955 ja valmistui Helsingin yliopistosta filosofian kandidaatiksi 1960 ja lisensiaatiksi 1967. Filosofian tohtoriksi hän väitteli siellä 1969.

Åberg oli Teknillisessä korkeakoulussa fysiikan vanhempi assistentti 1960–1971 ja apulaisprofessori ja professori 1971–2000. Helsingin yliopiston teoreettisen fysiikan tutkimuslaitoksen nuorempi tutkija hän oli 1967–1969 ja yliopiston fysiikan dosentti vuodesta 1969. Åberg toimi myös Suomen Akatemian varttuneena tieteenharjoittajana useaan eri otteeseen. Oregonin yliopiston vieraileva professori hän oli 1984. Åbergista tuli Suomalaisen Tiedeakatemian jäsen 1987.

## Lähteet
Jalomehipuu

**Jalaomehipuu** (*Aeonium nobile*) on mehipuiden sukuun kuuluva laji. Se on ikivihreä kasvi. Se on 50-100 cm korkea ja 10-50 cm leveä. Se muodostaa lehtiruusukkeita. Lehdet ovat paksuja, meheviä, oliivinvihreitä ja ne näyttävät kirkkaassa valossa oransseilta tai punaisilta. Kasvi kukkii usean vuoden ikäisenä keväällä. Kukat ovat punaisia ja tähtimäisiä. Kasvi viihtyy auringossa ja se kestää hyvin kuivuutta. Se viihtyy multaisessa ja hiekkapitoisessa kasvualustassa. Jalomehipuu sopii ruukkupuutarhaan.

## Lähteet

## Aiheesta muualla
* Laji.fi: Jalomehipuu (''Aeonium nobile'')
* Finto, Kassu – Kasvien suomenkieliset nimet: Jalomehipuu (''Aeonium nobile'')
* UniProt: Taxonomy - ''Aeonium nobile'' 
* Global Biodiversity Information Facility (GBIF): ''Aeonium nobile''
Ruusumehipuu

**Ruusumehipuu** (*Aeonium goochiae*) on mehipuiden sukuun kuuluva laji. Lehdet ovat yleensä kellanvihreitä, joskus punaisia. Ne ovat paksuja ja niissä on karvoja. Ne ovat soikeita tai pyöreitä. Ne voivat olla pyöreä- tai teräväkärkisiä. Ne ovat enimmillään 5 cm pitkiä ja 2,5 cm leveitä. Oksien päissä on usien lehtiruusukkeita. Kasvi on enimmällään 40 cm korkea ja ruusukkeet ovat enimmillään 12 cm leveitä. Kukat ovat muodoltaan tähtimäisiä. Ne ovat usein keskeltä vaaleanpunaisia. Niiden ulompi osa on vaaleankeltainen tai valkoinen.

## Lähteet

## Aiheesta muualla
* Laji.fi: Ruusumehipuu (''Aeonium goochiae'')
* Finto, Kassu – Kasvien suomenkieliset nimet: Ruusumehipuu (''Aeonium goochiae'')
* UniProt: Taxonomy - ''Aeonium goochiae'' 
* Global Biodiversity Information Facility (GBIF): Aeonium goochiae
Alajärven uimahalli

**Alajärven uimahalli** on Alajärven kaupungin ydinkeskustassa sijaitseva uimahalli. Uimahalli on valmistunut vuonna 2013.

## Lähteet

## Aiheesta muualla
* Alajärven uimahallin kotisivut
Stallion

**Stallion** on rap-artisti Melon seitsemäs studioalbumi, joka julkaistiin 20. maaliskuuta 2026. Albumin julkaisi Aktive Entertainment ja sen jakelijana toimi Warner Music Finland. Albumilta julkaistiin singlet ”*Käännä Se Kovemmal”, ”Turisti*” sekä ”*Oulu”.*

## Kappaleet

# Mitä Ikin Käykään - 2.30
# Totuus Sattuu - 4.32
# Täydellinen - 2.31
# Oulu - 2.35
# Käännä Se Kovemmal - 3.03
# Glo Up  (feat. Koira) - 2.39
# Turisti (feat. Turisti) - 2.24
# Tom Ford - 2.03
# Ikuisesti - 3.20 

## Viitteet
Becket

**Becket** voi tarkoittaa seuraavia asioita:

* Becket eli Jumalan kunnia, Jean Anouilh’n draamanäytelmä
* Becket, näytelmästä tehty elokuvasovitus
* Becket, sukunimenä:
** Marta Becket (1924–2018), yhdysvaltalainen balettitanssija, taidemaalari ja koreografi
** Thomas Becket (n. 1118–1170), englantilainen kirkonmies, Canterburyn arkkipiispa 1162–1170
Žeti-Ögüzin piiri

**Žeti-Ögüzin piiri** () on hallintopiiri Ysyk-Kölin alueella Kirgisiassa. Sen keskus on Kyzyl-Suun kylä. Piirin pinta-ala on 14&nbsp;200 neliökilometriä. Siellä oli arviolta 102&nbsp;381 asukasta vuonna 2025.

Piiri rajoittuu idässä Ak-Suun ja lännessä Toŋin piireihin, lounaassa Narynin alueeseen ja kaakossa Kiinaan. Se jakautuu pinnanmuodostukseltaan kahteen osaan. Ysyk-Köljärven rannalla sijaitseva pohjoisosa on alankoa ja vuorten reuna-aluetta ja Teskei Ala-Toon ja Kakšaalin välinen eteläosa vuoristoa ja yli 2&nbsp;500 metriä korkeaa tasankoa. Muita vuorijonoja ovat Ak-Šyirak, Borkoldoi ja Žetim-Bel. Hyötykaivannaisiin kuuluvat kalium, kulta, volframi, lyijy, grafiitti, rautamalmi, rakennusaineet ja kivennäisvesi.

Ysyk-Kölin laakson ilmasto on leuto ja vuoriston ankaran mantereinen. Keskilämpötila on laaksossa tammikuussa –2,9 ja heinäkuussa 17,5 astetta. Ylätasangon keskilämpötila on tammikuussa –22 ja heinäkuussa 5 astetta. Vuotuinen sademäärä on laaksossa 350–500 ja ylätasangolla 200–300 millimetriä. Vuorten jäätiköiltä saavat alkunsa Naryn, Sary-Žas, Üzöngü-Kuuš, Žeti-Ögüz, Žuuku ja Barskoon. Kasvillisuus on korkeusvyöhykkeittäin aroa, kuusimetsää, alppiniittyjä ja tundraa. Osa piiristä kuuluu Ysyk-Kölin biosfäärialueeseen. Piirissä sijaitsee myös Žeti-Ögüzin rauhoitusalue.

Vuonna 1930 perustettuun piiriin kuuluvat Barskoonin, Kyzyl-Suun, Orgotšorin, Žargyltšakin ja Žeti-Ögüzin maalaiskunnat, joissa on yhteensä 47 kylää. Asukkaista oli vuoden 2009 väestölaskennan mukaan 91,2 prosenttia kirgiisejä, 4,5 prosenttia venäläisiä ja 2,4 prosenttia dungaaneja. Asutus on keskittynyt Ysyk-Kölin laaksoon.

Ysyk-Kölin rantaa pitkin kulkee Biškekin, Balyktšyn ja Karakolin välinen maantie, josta haarautuu Barskoonissa tie vuoristoon. Kyzyl-Suussa on satama ja Tamgassa lentoasema.

Piirin pääelinkeino on maatalous, joka on keskittynyt karjanhoitoon sekä viljan, perunan, vihannesten ja hedelmien viljelyyn. Tuotantoeläimiä ovat lampaat, vuohet, naudat, hevoset, siat ja siipikarja. Ylätasangon laajojen laidunmaiden käyttöä rajoittaa niiden sijainti kaukana asutuksesta. Teollisuus jalostaa lähinnä elintarvikkeita. Kumtörissa on kultakaivos.

Ysyk-Kölin hiekkarannat parantoloinen ja lomakylineen ovat suosittu matkailukohde. Piirissä on myös useita luonnonnähtävyyksiä. Historiallisiin kohteisiin kuuluvat 600–1400-luvuilta peräisin olevat Barskoonin linnoituksen rauniot.

## Lähteet

## Aiheesta muualla
* Piirin sivusto
Lauri Vaska

**Lauri Vaska** (7. toukokuuta 1925 Rakvere, Viro – 15. marraskuuta 2015 Basking Ridge, New Jersey, Yhdysvallat) oli virolais-yhdysvaltalainen kemisti.

## Nuoruus
Vaska syntyi toukokuussa 1925 Rakveressä Virossa. Hänen isänsä oli palkittu Viron itsenäisyystaistelujen sotilas. Perheellä oli koti Tallinnassa sekä maatila Rakveressä ja Vaska kasvoi lapsuus- ja nuoruusvuotensa molemmissa kaupungeissa opiskellen Riiklik Inglise Kolledžissa Tallinnassa sekä Rakvere Gümnasiumissa Rakveressä.

Toisessa maailmansodassa teini-ikäinen Vaska palveli Saksan armeijan joukossa Virossa lääkintäosastossa, kunnes rintama murtui syyskuussa 1944. Saksalaisten rintaman murtuessa Vaska lähti Virosta noin 100 000 muun virolaisen tavoin ja päätyi Saksaan Baltiasta evakuoitujen leireille toukokuussa 1945.

## Koulutus
Vuonna 1946 Vaska siirtyi opiskelemaan Göttningenin yliopistoon koordinaatiokemiaa sekä kokeellista epäorgaanista kemiaa ja opiskellessaan Göttningenin yliopistossa 1946–1949 Vaska tapasi ja tutustui tunnettuihin luonnontieteilijöihin, muun muassa Werner Heisenbergiin, Max Planckiin ja Otto Hahniin. Saksan epävakaiden olosuhteiden myötä Vaska muutti vuonna 1952 Yhdysvaltoihin ja alkoi opiskella maisteritutkintoa Texasin yliopistossa Austinissa. Opintojensa aikana Vaska työskenteli professori George Wattin kanssa ja hänen tutkielmansa *Ammoniolysis of Potassium and Ammonium Hexabromoosmates* käsitteli ammoniakin ominaisuuksia liuottimena siirtymämetallien kemiassa. Myös Watt ryhmineen työskenteli ammoniakin parissa ja Vaskan tutkielman ohjaajana toiminut Watt ohjasi Vaskaa tutkimaan platinaryhmän metallien kemiaa.

## Ura
Lyhyiden jatko-opintojensa jälkeen Vaska aloitti apulaisprofessorina vuona 1957 Mellon-instituutissa (myöhemmin Carnegie Mellon -yliopisto) Pittsburghissa. Vaska jatkoi ryhmien 8 ja 9 metallien koordinaatiokemian tutkimista ja maaliskuussa 1960 hän julkaisi ensimmäisen tieteellisen artikkelinsa. Artikkeli käsitteli ruteniumin kompleksiyhdisteitä ja Vaska oli näin löytänyt ilmeisesti ensimmäisenä rutenium(II)yhdisteen. Samoihin aikoihin julkaistiin myös iridiumin koordinaatiokemiaa käsitellyt lyhyt artikkeli ja vuotta myöhemmin Vaska ja John DiLuzio tutkivat asiaa eteenpäin kehittäen nykyisin Vaskan kompleksina tunnetun yhdisteen.

1960-luvun jälkeen Vaska jatkoi työskentelyä ja tutkimuksiaan metallikompleksikatalyyttien parissa julkaisten vuosien aikana yli 60 artikkelia sekä neljä kirjaa.

## Lähteet
* Rein U. Kirss, 2013: Fifty years of Vaska’s compound (1) — *Bulletin for the History of Chemistry*, vol. 38, no. 1, s. 52–60 

### Viitteet
Ak-Suun piiri

**Ak-Suun piiri** () on hallintopiiri Ysyk-Kölin alueella Kirgisiassa. Sen keskus on Ak-Suun kylä. Piirin pinta-ala on 10&nbsp;100 neliökilometriä. Siellä oli arviolta 68&nbsp;639 asukasta vuonna 2025.

Ak-Suun piiri rajoittuu pohjoisessa Tüpin ja lännessä Žeti-Ögüzin piireihin, idässä Kazakstaniin ja kaakossa Kiinaan. Sen keskellä sijaitsee Karakolin kaupunki. Alue on pinnanmuodostukseltaan Tienšanin vuoristoa. Se käsittää Kan-Teŋirin massiivin länsiosan, Sary-Žazin altaan, Teskei Ala-Toon itäosan, Tasman kukkuloiden itärinteet ja Žyrgalaŋin laakson. Korkein kohta on Žeŋišin huippu (7&nbsp;439 metriä). Hyötykaivannaisiin kuuluvat kivihiili, lyijy, tina, suola, rakennusaineet ja kivennäisvesi.

Seudun ilmasto on mantereinen. Keskilämpötila on tammikuussa –5:stä –7:ään ja heinäkuussa 14–17. Ylätasangoilla ilmasto on ankarampi: keskilämpötila on tammikuussa –19,6 ja heinäkuussa 10,8 astetta. Vuotuinen sademäärä on 450–700, ylätasangoilla 250 millimetriä. Kan-Teŋirillä on laajoja jäätiköitä. Tärkeimmät joet ovat Sary-Žaz (Aksu), Žyrgalaŋ, Türgön Ak-Suu ja Karakol. Ylätasangoilla on paljon järviä. Kasvillisuus on korkeusvyöhykkeittäin kuusimetsää ja pensaikkoa ja alppiniittyjä. Piirissä sijaitsee Ak-Suun rauhoitusalue.

Vuonna 1973 perustettuun piiriin kuuluvat Altyn-Arašanin, Han-Teŋirin, Karakolin ja Kydyr Aken maalaiskunnat, joissa on yhteensä 45 kylää. Asukkaista oli vuoden 2009 väestönlaskennan mukaan 88,5 prosenttia kirgiisejä, 4,5 prosenttia venäläisiä, 4,4 prosenttia kalmukkeja ja 1,5 prosenttia kazakkeja. Asutus on keskittynyt pohjoisen alangolle.

Piirin kautta kulkee Karakolin, Tüpin ja Kazakstanin Kegenin välinen maantie. Karakolissa on lentoasema ja satama. Asukkaiden pääelinkeino on maatalous, joka on erikoistunut karjanhoitoon sekä perunan ja vehnän viljelyyn. Tuotantoeläimiä ovat naudat, lampaat, vuohet, siat, hevoset ja siipikarja. Kaivosteollisuus tuottaa kultaa, volframia ja kivihiiltä. Lisäksi on elintarvike- ja metsäteollisuutta.

Karakolin, Altyn-Arašanin ja Ak-Suun laaksot ovat komeine maisemineen, kuumine lähteineen ja retkeilymahdollisuuksineen suosittuja matkailukohteita. Karakolin laaksossa on hiihtokeskus ja Ak-Suussa parantola. Tienšanin keskiosan korkeat vuoret houkuttelevat vuorikiipeilijöitä.

## Lähteet

## Aiheesta muualla
* Piirin sivusto
Vladyslav Vaštšuk

**Vladyslav Viktorovytš Vaštšuk** (; s. 2. tammikuuta 1975 Kiova, Neuvostoliitto (nyk. Ukraina)) on ukrainalainen ammattilaisuransa päättänyt jalkapalloilija, joka pelasi puolustajan pelipaikalla. Hän on oikeajalkainen ja pituudeltaan 181-senttimetrinen. Vaštšuk pelasi Ukrainan maajoukkueessa 63 ottelua ja teki yhden maalin.

Vaštšuk voitti suurimman osan joukkuemestaruuksistaan Dynamo Kiovassa. Niihin lukeutuu kymmenen Ukrainan liigamestaruutta ja viisi Ukrainan Cupia. Lisäksi hän voitti Spartak Moskovan riveissä Venäjän cupin 2003. Maajoukkueuransa ainoan maalin Vaštšuk teki maaliskuussa 1999 pelatussa EM-karsintaottelussa Islantia vastaan. Hän pelasi MM-kilpailuissa 2006 kolme ottelua.

## Lähteet

## Aiheesta muualla
Kultamehikehrä

**Kultamehikehrä** (*Aeonium aureum*) on mehipuiden sukuun kuuluva laji. Sitä esiintyy luonnonvaraisena Kanariansaarilla. Se muodostaa lehtiruusukeryhmiä, joissa ruusukkeita voi olla 3–50. Lehdet ovat vaaleanvihreitä. Lehtiruusukkeiden muodostumisesta 3–4 vuoden kuluttua kasvi kukkii. Kukinto on pysty ja jäykkä, kukat ovat keltaisia. Hedelmät ovat kovia. Kultamehikehrä sopii ruukkuistutuksiin. Kasvualustaksi sopivat mehikasveille tarkoitettut kasvualustat.

## Lähteet
Sitronellyylipropionaatti

**Sitronellyylipropionaatti** (C13H24O2) on tyydyttymättömiin estereihin kuuluva orgaaninen yhdiste. Yhdistettä käytetään ainesosana hajusteissa ja aromiaineena. Luonnossa sitronellyylipropionaattia esiintyy esimerkiksi tomaatissa.

## Ominaisuudet, valmistus ja käyttö
Huoneenlämpötilassa sitronellyylipropionaatti on väritöntä nestettä, jolla on makea hedelmäinen tai ruusuja muistuttava tuoksu. Maultaan aine muistuttaa luumuja. Yhdiste on käytännöllisesti katsoen veteen liukenematonta, mutta liukenee muun muassa etanoliin.

Sitronellyylipropionaattia valmistetaan sitronellolin ja propaanihapon välisellä esteröintireaktiolla.

Sitronellyylipropionaattia käytetään ainesosana kukkaistuoksuissa ja puhdistusaineissa. Sitä voidaan käyttää myös aromiaineena.

## Lähteet

## Aiheesta muualla
*Citronellyl propionate - Cosmile Europe
Nookatin piiri

**Nookatin piiri** () on hallintopiiri Ošin alueella Kirgisiassa. Sen keskus on Nookatin kaupunki. Piirin pinta-ala on 4&nbsp;040 neliökilometriä. Siellä oli arviolta 331&nbsp;830 asukasta vuonna 2025.

Nookatin piiri rajoittuu pohjoisessa Aravanin, idässä Kara-Suun ja etelässä Alain ja Tšoŋ Alain piireihin, lännessä Batkenin alueen Kadamžain piiriin ja luoteessa Uzbekistaniin. Sen pinnanmuodostusta leimaaavat vuoriston reuna-alue ja vuorten välisiä painanteet. Piiri käsittää Alaivuorten pohjoisrinteet (4&nbsp;454 metriä), Kitši Alain laakson (1&nbsp;200–2&nbsp;800 metriä) ja Kerbenin tasangon. Hyötykaivannaisiin kuuluvat kivihiili ja rakennusaineet.

Seudun ilmasto on mantereinen. Tammikuun keskilämpötila on Nookatin laaksossa –2,6 ja Kitši Alain laaksossa –6,9 astetta. Heinäkuun keskilämpötila on vastaavasti 24,4 ja 18,5 astetta. Vuotuinen sademäärä on 270–300 millimetriä. Jokia ovat Kyrgyz-Ata, Abšyr-Sai, Ak-Buura, Kitši Alai, Kostšan, Šankol, Tšetšme ja Tšili-Sai. Niiden vesi käytetään maatalouden keinokasteluun. Kasvillisuus on korkeusvyöhykkeittäin aroa, harvaa katajametsää ja alppiniittyjä.

Vuonna 1928 perustettuun piiriin kuuluvat Nookatin kaupunki sekä Belin, Gulstanin, Isanovin, Kara-Tašin, Keŋešin, Kulatovin, Kyrgyz-Atan, Kök-Belin, Kök-Žarin, Mirmahmudovin, Töölösin, Žaŋy-Nookatin ja Zullujevin maalaiskunnat, joissa on yhteensä 98 kylää. Vuoden 2009 väestönlaskennan mukaan asukkaista 73,6 prosenttia oli kirgiisejä ja 25,9 prosenttia uzbekkeja.

Nookatin kautta kulkee Ošin ja Kyzyl-Kyjan välinen maantie. Asukkaiden pääelinkeino on maatalous, joka on erikoistunut tupakan viljelyyn sekä lihan ja maidon tuotantoon. Lisäksi on pienimuotoista elintarviketeollisuutta.

## Lähteet
Liigacup 2023

**[[Liigacup]] 2023** on alkuvuodesta 2023 pelattu jalkapallokilpailu, johon osallistuvat Veikkausliigan 12 joukkuetta.

## Lohkovaihe
Joukkueet jaettiin maantieteellisin perustein kahteen kuuden joukkueen lohkoon, joissa kussakin pelattiin yksinkertainen sarja siten, että kaikki joukkueet kohtasivat toisensa kerran. Kummankin lohkon kaksi parasta joukkuetta eteni välieriin. Alkulohkovaihe pelattiin 21. tammikuuta–4. maaliskuuta välisenä aikana. 

### Lohko A



### Lohko B



## Jatkopelit

### Välierät

### Finaali

## Maalintekijät

**Neljä maalia:**
*  Topi Keskinen (HJK)
*  Ashley Coffey (AC Oulu)
**Kolme maalia:**
*  Irfan Sadik (FC Lahti)
*  Altin Zeqiri (FC Lahti)
**Kaksi maalia:**
*  Tuomas Ollila (HJK)
*  Anthony Olusanya (HJK)
*  Kai Meriluoto (HJK)
*  Arlind Sejdiu (FC Inter)
*  Liam Möller (HJK)
*  Kalle Multanen (VPS)

*  Jonathan Muzinga (FC Honka)
*  Djair Parfitt-Williams (Ilves)
*  Willian Pozo-Venta (KTP)
*  Atomu Tanaka (HJK)
*  Christian Tue Jensen (KuPS)
**Yksi maali:**
* 43 pelaajaa

## Lähteet
Janet Sobel

**Janet Sobel** (31. toukokuuta 1893 – 11. marraskuuta 1968), alunperin **Jennie Olechovsky**, oli ukrainalaissyntyinen yhdysvaltalainen abstraktin ekspressionismin taidemaalari. Hän oli roiskemaalaustekniikan edelläkävijä, jonka työ inspiroi esimerkiksi Jackson Pollockia. Uransa taiteilijana Sobel aloitti 45-vuotiaana vuonna 1938.

## Ura
Sobelilla ei ollut taiteellista koulutusta. Vuonna 1938 hänen 19-vuotias Sol-poikansa turhautui taideopintoihinsa ja antoi maalaustarvikkeensa äidilleen. Tämä kehitti oman tyylin, roiskemaalauksen. Sol Sobel vaikuttui äitinsä lahjakkuudesta ja kertoi siitä laajasti taidepiireissä.

Peggy Guggenheimin galleriassa oli Sobelin soolonäyttely vuonna 1945. Siellä oli esimerkiksi maalaus Milky Way (Linnunrata). Jackson Pollock oli innoissaan Sobelin tuotannosta ja vaikuttui avaruusaiheesta. Ensimmäiset roiskemaalauksensa Pollock teki vuonna 1947.

## Galleria

Tiedosto:Invasion Day by Janet Sobel.png|*Invasion Day*


## Yksityiselämä
Sobel on syntynyt Itä-Ukrainassa. Kun hänen isänsä kuoli, hänen äitinsä muutti neljän lapsensa kanssa Yhdysvaltoihin vuonna 1908. Sobel sai puolisonsa Max Sobelin kanssa viisi lasta.

## Lähteet

## Aiheesta muualla

* Haberarts
* YouTube
Vétheuil

**Vétheuil** on kunta Ranskassa Val-d'Oisen departementissa Île-de-Francen alueella. Se sijaitsee Seinejoen varrella, noin 66 kilometriä Pariisista luoteeseen.

## Historia
800-luvulla Länsi-Frankian kuningas Kaarle Kaljupää pakotti paikalliset herrat korjaamaan vanhoja linnoja ja rakentamaan uusia normannien hyökkäysten torjumiseksi ja Seinen rantojen puolustamiseksi. Vétheuililla oli myös oma linnoitettu linnansa, joka mainitaan vuodelta 1067 peräisin olevissa dokumenteissa.

Vuonna 911 normannit saivat Saint-Clair-sur-Epten sopimuksella perustaa Normandian herttuakunnan. Vétheuilista kymmenisen kilometriä länteen oleva Seinen sivujoki Epte toimi rajana tämän herttuakunnan ja Île-de-Francen alueen välillä. Samalla uusi raja jakoi Vexinin historiallisen alueen kahteen erilliseen osaan: Normandian herttuoille kuuluneeseen Normandia Vexiniin ja Ranskan Vexiniin, joka liitettiin Ranskan kuninkaiden alueeseen.

Kun Normandian herttua Vilhelm Valloittaja valloitti Englannin kuningaskunnan vuonna 1066, alkoi hän suunnitella Ranskan Vexinin valloitusta. Valloitussota kesti 12 vuotta ja päättyi Vilhelm Valloittajan kuolemaan Mantesin piirityksessä vuonna 1087, noin kymmenen kilometriä Vétheuilista etelään. Paikallinen herttua luovutti La Rochen ja Vétheuilin linnoituksensa englantilaisille vuonna 1097. Tämän jälkeen 1100-luvulla Englannin kuningas Henrik II aloitti Vétheuilin Notre-Damen kirkon rakentamisen.

Satavuotisen sodan aikana Bertrand du Guesclin valloitti Mantesin ja Vétheuilin Ranskan kuninkaalle. Tätä seurasi Englannin kuninkaan kosto vuonna 1419, jolloin hän sai haltuunsa koko Seinen rannan Mantesiin saakka. Lopulta englantilaisten tappion jälkeen vuonna 1449, alueen herruus siirtyi lopullisesti Ranskan kuninkaalle.

## Tunnettuja kuntalaisia

*Claude Monet (1840-1926), taidemaalari. Asui Vétheuilissa vuosina 1878–1881. Hänen vaimonsa Camille Doncieux, joka kuoli 32-vuotiaana, on haudattu Vétheuilin vanhalle hautausmaalle.
*Christophe Fratin (1801-1864), kuvanveistäjä. Asui Vétheuilissa vuosina 1850–1854.
*Gabriel Voisin (1880-1973), lentoalan pioneeri. Asui Vétheuilissa.
*Yves Navarre (1940-1994), kirjailija. Vietti aikaa Vétheuilissa nuoruudessaan.
*Paul Margueritte (1860-1918), kirjailija. Asui Vétheuilissa.
*Victor Margueritte (1866-1942), kirjailija. Asui Vétheuilissa.
*Jean Paul Riopelle (1923-2002), kanadalainen taidemaalari. Asui Vétheuilissa. Joan Mitchellin pitkäaikainen seuralainen. Kaupunki nimesi hänen mukaansa uuden koulun vuonna 2003.
*Joan Mitchell (1925-1992), yhdysvaltalainen taidemaalari. Asui Vétheuilissa.
*Abel Lauvray (1870-1950), taidemaalari.

## Lähteet

## Aiheesta muualla
Manzanillo (Kuuba)

**Manzanillo** on kaupunki ja kunta Kuuban itäosan Granman provinsissa Karibianmeren rannikolla. Kunnan asukasluku vuonna 2022 oli 123&nbsp;542.

## Maantiede

Manzanillo sijaitsee Itä-Kuubassa Granman provinsissa Guacanayabonlahden rannikolla.

## Historia
Nykyinen Manzanillo sijaitsee paikalla, jonne espanjalaiset vuonna 1513 perustivat San Salvadorin siirtokunnan, joka oli yksi seitsemästä alkuperäisestä virallisesta siirtokunnasta (*villa*) Kuubassa. Siirtokunnan paikka oli nykyisen kaupungin itäliepeillä. Myöhemmin siirtokunta kuitenkin siirrettiin nykyiseen Bayamoon. Siirtokunnan siirtymisen jälkeen Manzanillon alueella asui joitakin kalastajia ja paikalla oli pieni satama. Seutu oli kuitenkin altis merirosvojen hyökkäyksille. Ranskalainen merirosvo Gilberto Giron iski paikalle vuonna 1604 ja sieppasi paikallisen piispan. Tarina innoitti Silvestre de Balboan kirjoittaman runon *El Espejo de la Paciencia*, jota on pidetty ensimmäisenä kuubalaisena runona.

Manzanillo sai kaupunginoikeudet vuonna 1792. Tuolloinen kaupunki eli etenkin salakuljetuksella. 1800-luvulla sen kautta tuotiin Kuubaan laittomasti esimerkiksi orjia. 1900-luvue tultaessa kaupunkiin alkoi kasvaa teollisuutta ja se hyötyi satamastaan. Ympäröivä seutu tunnettiin puolestaan sokerintuotannosta. Samalla kukoisti kaupungin kulttuurielämä. *Orto* oli tuolloin tunnettu Manzanillossa ilmestynyt kuubalainen kulttuurilehti. Myöhemmin kasvu hidastui kun kun vastavalmistuvat uudet kulkuväylät, kuten Havannan ja Santiagon välinen rautatie ja maan poikki kulkeva Carretera Centralin maantie ohittivat kaupungin. Vaikka teollisuus oli laskusuhdanteessa, Manazillossa sitä säilyi työväenliikkeen syntymiseksi. Paquito Rosales Benítez oli vuonna 1940–1944 Kuuban ensimmäinen kommunistinen pormestari.Kaupunki oli myös huoltotukikohta Heinäkuun 26. päivän liikkeelle. Celia Sánchez johtama solu koulutti kapinallisia maatilalla Manzanillossa. Kapinalliset voittivat lopulta Kuuban vallankumouksen tammikuussa 1959.

Vallankumouksen jälkeen vuonna 1976 Kuuban hallintoa järjestettiin uudelleen ja Kuuba jaettiin 14 uuteen provinssiin. Manzanillo liitettiin Granman provinssiin, jonka pääkaupunki kuitenkin siirrettiin sen sijaan Bayamoon. Tämä johti jatkuneeseen laskusuhdanteeseen Manzanillossa, kun taloutta ja hallintoa keskitettiin Bayamoon. Toisin kuin jotkin muut Kuuban paikkakunnat, Manzanillo ei myöskään onnsitunut hyötymään Kuuban kasvavasta matkailusta.

## Väestö
Kuuban tilastokeskuksen mukaan Manzanillon kunnan (*municipio*) asukasluku vuonna 2022 oli 123&nbsp;542. Vuonna 2006 vastaava lukema oli 131&nbsp;121.

## Lähteet
Pankhurst

**Pankhurst** on muun muassa seuraavien henkilöiden sukunimi:

*Adela Pankhurst (1886–1961), brittiläinen, myöhemmin Australiassa vaikuttanut kansalaisaktivisti ja suffragetti
*Christabel Pankhurst (1880–1958), brittiläinen kansalaisaktivisti ja suffragetti
*Emmeline Pankhurst (1858–1928), brittiläinen kansalaisaktivisti ja suffragetti
*Richard Pankhurst (1834–1898), brittiläinen kansalaisaktivisti
*Sylvia Pankhurst (1882–1960), brittiläinen kansalaisaktivisti ja suffragetti
Tropaeum Alpium

**Tropaeum Alpium**, ranskaksi **Trophée des Alpes** on antiikin roomalaisen rakennelman raunio La Turbiessa, Ranskassa, Monacon lähettyvillä. Rakennus on valmistumut noin vuonna 6 eaa roomalaisten Alpeilla asuneista 45 heimosta saadun voiton kunniaksi. Rakennelma kunnioittaa myös keisari Augustusta joka oli sen rakennuttaja. Monumentin ohi kulki tärkeä tie, Via Julia Augusta.

Nykyään monumentista on jäljellä vain osa. Aikoinaan sen arvellaan olleen kaikkiaan 36 metriä korkean. Alempi osa oli 12 metriä korkea ja ylempi 24 metriä korkea. Rakennelman huipulla arvellaan olleen keisari Augustuksen patsaan. Kiviaines monumenttiin louhittiin läheltä, 500 metrin päästä. Louhoksesta on yhä jälkiä kalliossa.  

Rakennelmaa entistettiin ensin vuonna 1929 ja uudelleen vuonna 2011. 
## Lähteet

## Aiheesta muualla
* https://llewelynmorgan.com/2021/11/14/hercules-on-the-edge/
Brühl (Baden)

**Brühl** on kunta Baden-Württembergin osavaltion pohjoisosassa Saksassa. Brühlistä on ensimmäinen maininta vuodelta 1157.

## Maantiede
Brühlin etäisyys Heidelbergista on 15 kilometriä länteen ja Mannheimista 11 kilometriä eteläkaakkoon.

## Historia
Varhaisin maininta Brühlistä on vuodelta 1157 muodossa Bruowele eli metsä- ja niittyalue veden läheisyydessä. 1600-luvulle saakka Kurpfalz ja Speyerin piispa kiistelivät siitä, kummalle kuuluu Brühlin pormestarin valinta. Vihdoin 1707 pormestariksi valittiin Sebastian Moser kahdeksantoista äänioikeutetun kansalaisen voimalla ja kaksi vuotta myöhemmin Speyerin piispa luopui oikeuksistaan Brühliin, joka yhdessä Rohrhofin kanssa kuului vastaedes Kurpfalziin. Brühl ja Rohrhof yhdistyivät 1878. Tuohon aikaan kunnan asukkaat olivat valtaosin maanviljelijöitä ja kalastajia.

1900-luvulla alkoi siirtymä töihin Brühlin tiilitehtaisiin tai Mannheimin tehtaisiin. Kunnan väkiluku kasvoi vuoden 1880 noin 900 asukkaasta vuoden 1950 noin 12&nbsp;000 asukkaaseen. Kehitys liittyi ennen kaikkea toisen maailmansodan jälkeiseen nopeaan rakentamiseen, mutta myös sijaintiin Mannheimin ja Heidelbergin metropolialueilla.

Villa Meixner (1899) on Brühlin kulttuurielämän keskuksia. Sen rakennutti pormestari Albert Eder, mutta se myytiin jo 1906 Meixnerin perheelle. Vuonna 1956 Brühlin kunta osti Villa Meixnerin.

## Talous ja liikenne
Brühlin suurin työnantaja on HIMA Paul Hildebrandt GmbH. Brühlin itäpuolitse kulkee moottoritie Bundesautobahn 6.

## Lähteet

## Aiheesta muualla
*Brühl, Baden-Württemberg, Saksa — Sunrise, Sunset, and Daylength
Chill Wills

**Theodore Childress ”Chill” Wills** (18. heinäkuuta 1902 Seagoville, Texas – 15. joulukuuta 1978) oli yhdysvaltalainen näyttelijä. Hän tuli tunnetuksi eritoten sivuosien näyttelijänä etenkin lännenelokuvissa.

## Elämä ja ura
1930-luvulla Wills muutti Hollywoodiin, jossa hän oli mukana perustamassa musiikkiryhmää The Avalon Boys. Ryhmä saavutti menestystä esittämällä harmonista musiikkia. Wills jätti ryhmän 1938. Seuraavan vuosikymmenen aikana Wills alkoi ottaa askeleita muusikosta luonnenäyttelijän suuntaan. Hän näytteli luontevasti mukavia tyyppejä ja teki syvästä, karheasta puheäänestään yhden tavaramerkeistään. Alkuun hänen roolinsa olivat pieniä, mutta kasvoivat vähitellen. Esimerkiksi elokuvassa *The Yearling* (1946) hän sai myönteistä huomiota hyväsydämisenä mehiläisten hoitajana.

1950-luvulla Willsin asema luonnenäyttelijänä oli vakiintunut. Hän näytteli muun muassa elokuvassa *[[Jättiläinen (vuoden 1956 elokuva)|Jättiläinen]]* (1956) Bawley-sedän roolin ja hänestä tuli lännenelokuvien perusnäyttelijä. Hänen roolinsa olivat usein hieman koomisia tai kokeneita cowboyta. Elokuvassa *The Alamo* (1960) hänen roolinaan oli jälleen mehiläisten hoitaja, ja hän sai Oscar-ehdokkuuden parhaasta miessivuosasta.

Erään mieleenpainuvimmista rooleistaan Wills teki *Francis the Mule* -hahmona. Hänen syvä äänensä sopi mainiosti sarkastisen muulin luonteeseen.

1970-luvulla Wills jatkoi elokuva- ja televisiotöitään mutta hiljaisempaan tahtiin.

## Lähteet
Tšatkalin piiri

**Tšatkalin piiri** () on hallintopiiri Žalal-Abadin alueella Kirgisiassa. Sen keskus on Kanyš-Kyjan kylä. Piirin pinta-ala on 6&nbsp;200 neliökilometriä. Siellä oli arviolta 31&nbsp;282 asukasta vuonna 2025.

Tšatkalin piiri rajoittuu kaakossa Toktogulin ja Aksyn ja etelässä Ala-Bukan piireihin, koillisessa Talasin alueeseen ja lounaassa ja luoteessa Uzbekistaniin. Se käsittää Tšatkalin ja sen sivujoen Tšandalašin laaksot, joita ympäröivät luoteessa Pskemvuoret, koillisessa Talasin Alatau ja etelässä Tšatkalvuoret. Jokilaaksoja erottavat Tšandalašvuoret. Piirissä sijaitsevat Beš-Aralin luonnonpuisto ja Kara-Tokojärvi.

Tšatkalin laaksossa vallitsee mannerilmasto. Keskilämpötila on tammikuusssa –10,5 ja heinäkuussa 16,7 astetta. Vuotuinen sademäärä on joen alajuoksulla 350–450 ja yläjuoksulla 700 millimetriä. Kasvillisuus on korkeusvyöhykkeittäin aroa, harvaa katajametsää ja alppiniittyjä. Yläjuoksulla Kara-Tokon ympärillä on laaja kuusimetsä.

Vuonna 1935 perustettuun piiriin kuuluvat Kanyš-Kijan ja Terek-Sain maalaiskunnat, joissa on yhteensä 22 kylää. Asutus on keskittynyt Tšatkaljoen varrelle ja piirin eteläisimpään osaan. Vuoden 2009 väestönlaskennan mukaan piirin asukkaista 97,3 prosenttia oli kirgiisejä ja 1,3 prosenttia uzbekkeja.

Piirin läpi kulkee Ala-Bukan ja Talasin alueen Kara-Buuran välinen maantie. Asukkaiden pääelinkeino on maatalous, joka on keskittynyt viljan, perunan ja vihanneksien viljelyyn sekä karjanhoitoon. Tuotantoeläimiä ovat naudat, lampaat, vuohet, hevoset, jakit ja siipikarja. Tšatkaljoella huuhdotaan kultaa.

## Lähteet
Carrières-sous-Poissy

**Carrières-sous-Poissy** on kunta Ranskassa Yvelinesin departementissa Île-de-Francen alueella. Se sijaitsee Seinejoen varrella, noin 31 kilometriä Pariisista länteen.

Ensimmäinen kirjallinen maininta nimestä Carrières-sous-Poissy on lahjakirjassa, jonka antoi Ranskan kuningas Filip VI 28. lokakuuta 1344. Nimensä kunta on saanut alueen lukuisista louhoksista, joita pitkään hyödynnettiin paikallisesti rakennuskiven louhintaan.

Saint-Josephin kirkko rakennettiin vuosien 1659 ja 1663 välillä. Kirkko on kokenut lukuisia muutoksia vuosien varrella. Kellotorni valmistui vuonna 1671, ja kirkkoa ympäröinyt hautausmaa siirrettiin pois vuonna 1886. Nykyinen pappila sijaitsee "La Grande Maisonissa", kirkkoaukiota vastapäätä olevassa rakennuksessa. Sen rakennutti vuonna 1651 kuninkaallisten muskettisoturien upseeri Louis Goulard. Tämä talo on yksi kaupungin vanhimmista rakennuksista.

Vuonna 1904 amerikkalainen miljonääri William Kissam Vanderbilt saapui kaupunkiin. Hän rakennutti sinne kartanon vuonna 1907, joka vielä nykyään kantaa hänen nimeään. Samalla hän kehitti hevoskasvattaja Edmond Blancin perustamaa kilparataa ja ratsastustilaa, joka oli aikansa modernein. Ratsastustilalla oli hevossairaala, kasvihuoneita ja voimalaitos.
Vanderbilt myi kartanonsa vuonna 1918.

## Lähteet

## Aiheesta muualla
Kuršap

**Kuršap** (myös *Kuršab*, , Куршаб) on Karadarjan vasemmanpuoleinen sivujoki Kirgisian Ošin alueella. Sen pituus on 157 kilometriä, valuma-alueen laajuus 3&nbsp;750 neliökilometriä ja keskimääräinen virtaus 24,6 kuutiometriä sekunnissa.

Joki saa alkunsa Alaivuorilta Gültšö-nimisenä. Se saa nimen Kuršap Žošolujoen suun jälkeen. Suurimmat sivujoet ovat oikeanpuoleiset Žošolu, Bülöölü ja Terek sekä vasemmanpuoleiset Murdaš ja Žyluu-Suu.

Joen yläjuoksulla sijaitsee Gültšön kaupunki. Alajuoksulla on 50 kilometrin pituinen ja noin 30–35 kilometrin levyinen Kuršapin laakso. Joen suussa Uzbekistanin puolella sijaitsee Andijonin tekojärvi.

## Lähteet
Kormus (yhtye)

**Kormus** on suomalainen yhtye, jonka perustivat keväällä 2013 Anton Äikäs (kitara ja laulu) ja Kari Luomaharju (rummut). Yhtye otti nimensä Popedan esikoisalbumin samannimisestä kappaleesta. Syksyllä 2013 Kormukseen liittyi basisti Aaro Alatalo ja vuonna 2020 kitaristi Joona Kuparinen. Alatalo oli mukana vuoteen 2022 asti, minkä jälkeen basistiksi tuli Nico Bertula. 

Aluksi Kormus soitti paljon covereita mutta myös omia sävellyksiä. Vuoden 2013 lopussa yhtye harkitsi vaihtavansa nimekseen Räsynuket, mistä kuitenkin luovuttiin. 

Yhtye ilmoitti lokakuussa 2025 jäävänsä tauolle vuodenvaihteessa. Viimeinen keikka järjestettiin 13. joulukuuta Bar Ihkussa, Tampereella.

## Lähteet
İlber Ortaylı

**İlber Ortaylı** (21. toukokuuta 1947 Bregenz, Itävalta – 13. maaliskuuta 2026 Istanbul) oli turkkilainen historioitsija.

Ortaylı oli Neuvostoliitosta paenneiden Krimin tataarien poika. Hän oli kaksivuotias muuttaessaan perheineen Turkkiin. Ortaylı opiskeli Ankaran, Wienin ja Chicagon yliopistoissa. Hän väitteli tohtoriksi Ankaran yliopistosta, ja häntä opetti Halil İnalcık. Hän liittyi pian Ankaran yliopiston poliittisten tieteiden koulun henkilökuntaan. Ortaylı sai nimityksen associate professoriksi, mutta erosi Turkin vuoden 1980 vallankaappauksen jälkeen käyttöön otettuja akateemisia käytäntöjä vastustaakseen. Hän opetti tämän jälkeen muissa yliopistoissa, mutta palasi lopulta Ankaran yliopistoon, jossa hän eteni professoriksi ja johti hallinnollisen historian laitosta. Ortaylı sai vuonna 2005 nimityksen Topkapın palatsin johtajaksi, jona hän toimi, kunnes jäi eläkkeelle vuonna 2012. Hän myös jatkoi opettamista Galatasaray-yliopistossa, Bilkentin yliopistossa ja Istanbulin Medipol-yliopistossa.

Ortaylı keskittyi ensisijaisesti Ottomaanien valtakunnan historiaan. Hän esiintyi usein tiedotusvälineissä ja toi historiallisia aiheita julkisen keskustelun piiriin Turkissa. Hän myös julkaisi kirjoja. Ortaylılle myönnettiin Aydın Doğan -säätiön palkinto vuonna 2001 ja Puškin-mitali vuonna 2007. Hän oli Makedonian tiede- ja taideakatemian kunniajäsen. Hän oli naimisissa Ayşe Özdolayn kanssa vuoteen 1999 saakka ja sai tyttären. Ortaylı kuoli 78-vuotiaana oltuaan hiljattain leikkauksessa ja saatuaan tehohoitoa päivien ajan. Hän oli kärsinyt munuaistaudin komplikaatioista.

## Lähteet
Svante Sparre

**Svante Larsson Sparre** (13. maaliskuuta 1623 – 15. toukokuuta 1652) oli ruotsalainen aatelinen ja virkamies. Hänet nimitettiin vuonna 1649 Turun hovioikeuden varapresidentiksi, mutta jo samana vuonna hän siirtyi Uppsalan läänin maaherraksi. Vuosina 1650 ja 1651 Sparre toimi maamarsalkkana eli aatelin puheenjohtajana säätyvaltiopäivillä.
## Lähteet

## Aiheesta muualla
Johan Valfrid Teräsvasara

**Johan(nes) Valfrid Teräsvasara**, sukunimi aik. *Ståhlhammar* (25. helmikuuta 1866 Kuhmoinen – 9. maaliskuuta 1926 Taivalkoski) oli suomalainen kirkkoherra ja luonnontutkija.

Teräsvasaran vanhemmat olivat sahanhoitaja Johan Vitalis Ståhlhammar ja Edla Johanna Nordgrén. Hänm pääsi ylioppilaaksi Hämeenlinnan lyseosta 1889 ja suoritti Helsingin yliopistossa teologisen erotutkinnon 1894. Teräsvasara vihittiin papiksi 1895. 

Teräsvasara toimi papin viroissa Karttulassa, Lapinlahdella, Kuivaniemellä, Simossa ja Suomussalmella. Vuonna 1913 hänet nimitettiin Taivalkosken seurakunnan kirkkoherraksi ja hän oli tässä virassa kuolemaansa saakka. Viime aikoina hän hoiti myöskin Posion seurakunnan kirkkoherran tehtäviä.

Teräsvasara oli myöskin luonnontutkija ja hän tutki erityisesti Pohjois-Suomen lintulajeja. Hän keräsi lintujen munia, harvinaisia lintuja ja lintujen pesiä runsaan ja lajitellun kokoelman. Vuonna 1924 Teräsvasara tapasi pesivänä Taivalkoskella viitatiaisen (Parus palustris), jota ei tiedetty tavatun Suomessa siihen saakka.  

Teräsvasara oli naimisissa vuodesta 1900 Hilma Sofia Raution kanssa. Maaliskuussa 1926 60-vuotiaana sydänkohtaukseen kuollut Teräsvasara on haudattu Taivalkosken hautausmaalle.

## Lähteet
Civita (ajatuspaja)

**Civita** on norjalainen vuonna 2003 perustettu liberaalioikeistolainen ja puoluepoliittisesti sitoutumaton ajatushautomo. Se saa rahoituksensa erityisesti elinkeinoelämältä. Civitan toimitusjohtaja on vuodesta 2006 työskennellyt Kristin Clemet.
## Lähteet

## Aiheesta muualla
* Civita.no
Bruno Petrovičs

**Bruno Petrovičs** (s. 27. huhtikuuta 2006 Riika, Latvia) on latvialainen jääkiekkopuolustaja, joka pelaa SM-liigajoukkue Vaasan Sportissa. Hänellä on juniorisopimus ja hän on pelannut pääasiassa seuran U20-joukkueessa.

## Ura
### Seuraura
Petrovičs on HK Tukumsin kasvatti. Hän siirtyi juniorina sittemmin HS Riikaan. Kaudella 2020–2021 Petrovičs debytoi vain 14-vuotiaana miesten peleissä pelattuaan SK Riika 17:n joukkueessa Latvian toiseksi korkeimmalla sarjatasolla seitsemän ottelua tehden kolme syöttöpistettä. Hän pelasi siellä myös suurimman osan kaudesta 2021–2022. Petrovičs debytoi myös Latvian pääsarjatasolla, jossa hän pelasi HS Riian joukkueessa 14 runkosarjaottelua tehopistein 1+1=2. Petrovičs teki pääsarjadebyyttinsä 22. joulukuuta 2021 HK Liepājaa vastaan. Ensimmäisen pääsarjamaalinsa hän teki viidennessä ottelussaan 3. helmikuuta 2022 vieraissa Prizma Riikaa vastaan.

Kaudeksi 2022–2023 Petrovičs siirtyi Suomeen Vaasan Sportin U18-joukkueeseen. WHL-joukkue Medicine Hat Tigers varasi hänet 27. pelaajana . Hän teki heinäkuussa seuran kanssa sopimuksen, mutta Petrovičs pelasi kauden 2023–2024 kuitenkin kokonaan CSSHL U18-juniorisarjaa South Alberta Hockey Academyn joukkueessa. Kesäkuussa 2024 hän teki ns. tender-sopimuksen NAHL-junioriliigan Watertown Shamrocksin kanssa, mutta Petrovičs palasi kaudeksi 2024–2025 kuitenkin Suomeen ja hän siirtyi JYPin U20-joukkueeseen.

Petrovičs palasi kaudeksi 2025–2026 Vaasan Sportiin ja siirtyi seuran U20-joukkueeseen. Hän debytoi myös Sportin SM-liigajoukkueessa, jossa Petrovičs pelasi runkosarjan kaksi viimeistä ottelua. Hän teki liigadebyyttinsä näin ollen toiseksi viimeisellä kierroksella 13. maaliskuuta 2026 vieraissa Kiekko-Espoota vastaan, kun sarjataulukossa viimeisenä olleesta Sportista oli lähtenyt valtaosa pelaajista ja Brad Hunt joutui sivuun. Petrovičs merkittiin joukkueen kolmospuolustajapariin Jasper Valtasen viereen. Hän sai ottelussa jääaikaa 16.13 minuuttia.

### Maajoukkueura
Petrovičs edusti Latvian alle 18-vuotiaiden maajoukkuetta World Junior A Challengessa vuonna 2022. Hän edusti myös alle 17-vuotiaiden maajoukkuetta Euroopan nuorten olympiafestivaaleilla vuonna 2023, jolloin Petrovičs voitti hopeaa. Hän pelasi myös alle 18-vuotiaiden MM-kilpailuissa vuosina 2023 ja 2024. 

## Yksityiselämä
Petrovičsin isoveli Roberts pelasi omalla urallaan hyökkääjänä Latvian pääsarjassa ja Mestiksessä.

## Tilastot

## Lähteet
*
*
*

### Viitteet
Morten Borgersen

**Morten Borgersen** (s. 12. lokakuuta 1950 Skien) on norjalainen näyttelijä ja ohjaaja. Hän on näytellyt muun muasssa Trøndelagin teatterissa, Riksteatretissa ja Teatret Vårtissa. Vuosina 2001–2007 Borgersen johti Den Nationale Sceneä.
## Lähteet
Teatret Vårt

**Teatret Vårt** on vuonna 1972 perustettu Møren ja Romsdalin läänin alueteatteri Norjan Moldessa.

## Johtajat
* Morten Borgersen (1992–1998)
* Edvard Hoem (1998–2000)
* Carl Monten Amundsen (2000–2011)
* Thomas Bjørnager (2012–2019)
* Kristian Lykkeslet (2019–)

## Lähteet

## Aiheesta muualla
* Teatterin verkkosivut
Ulf Malmros

**Ulf Peter Vilhelm Malmros** (s. 16. maaliskuuta 1965 Molkom) on ruotsalainen elokuvaohjaaja. Hänen ensimmäinen kokoillan elokuvansa oli *Ha ett underbart liv* vuonna 1992.

## Ohjauksia
* *[[Levoton Sussie]]* (2003)
* *[[Unelma bändistä – Tjenare Kungen]]* (2005)
* *[[Hääkuvaaja]]* (2009)

## Lähteet

## Aiheesta muualla
Malmros

**Malmros** on seuraavien henkilöiden sukunimi:

* Nils Malmros (s. 1944), tanskalainen elokuvaohjaaja
* Ulf Malmros (s. 1965), ruotsalainen elokuvaohjaaja
Las Tunas

**Las Tunas** on kaupunki ja kunta Itä-Kuuban Las Tunasin provinssissa. Kunnan asukasluku vuonna 2022 oli 214&nbsp;939.

## Maantiede
Las Tunas sijaitsee Kuuban itäosassa Las Tunasin provinssissa noin 72 kilometriä Holguínin kaupungista länteen ja 225 kilometriä Santiago de Cubasta luoteeseen.

## Historia
Nykyisen Las Tunasin kaupungin paikalla sijaitsi vuonna 1603 perustettu Hato de Las Tunas. *Tuna* oli alkuperäiskansojen nimitys paikalliselle kaktuslajille. Nimi muuttui myöhemmin muotoon San Gregorio de Las Tunas, sen jälkeen muotoon Corrales de Las Tunas ja lopulta muotoon Las Tunas de Bayamo. Bayamo oli tuolloin huomattavampi alueellinen keskus. Las Tunas oli karjankasvatuksesta tunnetun seudun pieni keskus. Las Tunasin kaupunki perustettiin virallisesti 1790-luvulla.

Kymmenvuotisen sodan aikana 16. elokuuta 1869 espanjalaiset voittivat paikalla Kuuban itsenäisyyttä tavoitelleet kapinalliset. Las Tunas sai tuolloin jälleen uuden nimen Victoria de Las Tunas. Vuonna 1878 kaupungista tuli osa tuolloista Orienten provinssia. Vuoden 1978 hallinnollisessa uudistuksessa luotiin Las Tunasin provinssi, jonka hallinnollinen keskus oli Las Tunasissa.

## Väestö
Kuuban tilastokeskuksen mukaan Las Tunasin kunnan (*municipio*) asukasluku vuonna 2022 oli 214&nbsp;939. Vuonna 2006 vastaava lukema oli 191&nbsp;169.

## Lähteet
Saphir (Q145)

**Saphir** (runkonumero Q145) oli Ranskan merivoimien Saphir-luokan miinanlaskukykyinen sukellusvene toisessa maailmansodassa.

## Valmistus
Alus tilattiin Toulonin laivastontelakalta, missä köli laskettiin 25. toukokuuta 1926. Alus laskettiin vesille 20. joulukuuta 1928 ja otettiin palvelukseen 30. syyskuuta 1930.

## Palvelus
Aluksen miehistö laski 1. kesäkuuta 1940 päällikkönsä luutnantti R. Caminatin johdolla miinakentän Cagliarin edustalle. Miinat upottivat 28. kesäkuuta italialaisen rahtilaivan *Alicantinon*.

Ranskan antauduttua alus riisuttiin aseista Bizertessä, mistä italialaiset valtasivat sen 8. marraskuuta 1942. Italia liitti aluksen laivastoonsa nimellä *R.Smg. FR112*. Saksan joukot valtasivat aluksen Napolissa 15. syyskuuta 1943.

## Lähteet
*
*
*

### Viitteet
Turquoise (Q146)

**Turquoise** (runkonumero Q146) oli Ranskan merivoimien Saphir-luokan miinanlaskukykyinen sukellusvene toisessa maailmansodassa.

## Valmistus
Alus tilattiin Toulonin laivastontelakalta, missä köli laskettiin 20. lokakuuta 1926. Alus laskettiin vesille 16. toukokuuta 1929 ja otettiin palvelukseen 10. syyskuuta 1930.

## Palvelus
Ranskan antauduttua alus riisuttiin kesäkuussa 1940 aseista Bizertessä, mistä italialaiset valtasivat sen 8. marraskuuta 1942. Aluksen italialainen miehistö upotti aluksensa Tunisian rannikolle 6. toukokuuta 1943. Liittoutuneet nostivat hylyn, mutta sitä ei kunnostettu. Alus poistettiin laivastoluettelosta 12. elokuuta 1947.

## Lähteet
*
*
*

### Viitteet
Mauri Åhlberg

**Mauri Kalervo Åhlberg** (s. 17. joulukuuta 1945 Helsinki) on suomalainen kasvatustieteilijä ja emeritusprofessori.

Mauri Åhlberg syntyi viilaaja Väinö Adrian Åhlbergin ja siivooja Elsa Rekiina Järvisen perheeseen. Hän tuli ylioppilaaksi Alppilan yhteislyseosta 1965 ja valmistui Helsingin yliopistosta filosofian kandidaatiksi 1972 ja lisensiaatiksi 1977 ja väitteli siellä filosofian tohtoriksi 1988. 

Åhlberg oli lehtori Helsingin normaalilyseossa 1972–1973 ja Etelä-Espoon yhteiskoulussa 1973–1974. Helsingin yliopistossa hän oli vt. assistentti ja vt. lehtori 1975–1981, lehtori 1981–1989, dosentti 1989, apulaisprofessori 1989–1996 ja vuodesta 2004 biologian ja kestävän kehityksen didaktiikan professori. Joensuun yliopistossa Åhlberg oli professori 1996–2004 ja sitten yliopiston dosentti. Vieraileva tutkija Cornellin yliopistossa hän oli 1993 ja vieraileva professori Exeterin yliopistossa 2003–2007. Hänellä on myös ollut useita asiantuntija- ja luottamustehtäviä. Åhlberg on sekä julkaissut tutkimuksia että kirjoittanut ja toimittanut tietoteoksia.

## Lähteet

## Aiheesta muualla
*
Åhlberg

**Åhlberg** on muun muassa seuraavien henkilöiden sukunimi:

* Mats Åhlberg (s. 1947), ruotsalainen jääkiekkoilija
* Mauri Åhlberg (s. 1945), suomalainen kasvatustieteilijä ja emeritusprofessori
Nautilus (Q152)

**Nautilus** (runkonumero Q152) oli Ranskan merivoimien Saphir-luokan miinanlaskukykyinen sukellusvene toisessa maailmansodassa.

## Valmistus
Alus tilattiin Toulonin laivastontelakalta, missä köli laskettiin 8. elokuuta 1927. Alus laskettiin vesille 21. maaliskuuta 1930 ja otettiin palvelukseen 15. heinäkuuta 1931.

## Palvelus
Ranskan antauduttua alus riisuttiin aseista Bizertessä, mistä italialaiset valtasivat sen 8. marraskuuta 1942. Alus upposi 31. tammikuuta 1943 Bizertessä liittoutuneiden ilmahyökkäyksessä. Hylky nostettiin, mutta sitä ei kunnostettu. Alus poistettiin 12. elokuuta 1947 laivastoluettelosta.

## Lähteet
*
*
*

### Viitteet